Ցուցարարները կոչ էին անում ամեն գնով կանխել համաձայնագրերի հաստատումը։ Հնչեց անգամ ուժով ԱԺ ամբիոնը գրավելու կոչ, ցուցարարները փորձեցին ուժով բացել ԱԺ դարպասները, սակայն դա հարուցեց ոստիկանության կոշտ հակազդեցությունը։ Արդյունքում ցուցարարներից մեկի առողջական վիճակը կտրուկ վատացավ, և ոստիկանները նրան հեռացրին ցույցի վայրից։ Այս միջադեպից մոտ 20 րոպե անց ակտիվիստներից մեկը բարձրախոսով հայտարարեց, որ Ազգային ժողովի բոլոր 4 ոչ իշխանական խմբակցությունները բոյկոտել են քվեարկությունը։ Սկսեցին իշխանության հրաժարականը պահանջող կոչեր հնչել: Րոպեներ անց հայտարարվեց, որ ԱԺ կողմից օրինագիծը քվեարկությամբ վավերացվել է, ինչը հարուցեց ցուցարարների բուռն դժգոհությունը: Րոպեներ անց նրանց միացան ոչ իշխանական 4 խմբակցությունների ղեկավարները, ովքեր հայտարարեցին որ իրենց համար համաձայնագրերը հաստատված չեն։